Christian H. Hansen (DF), 2000-03-28:
Indledningsvis vil jeg sige, at man med denne her forespørgselsdebat har taget hul på et meget stort emne, men også et meget vigtigt emne.
Vi kan jo så også se frem til at få en måske mere dybtgående debat, når redegørelsen kommer,
og vi kan vel så også forvente, at mange af de ting, der er kommet frem her, vil blive taget med i ministerens redegørelse.
Hvis man starter med at tage udgangspunkt i den danske forbruger, så er der jo ingen tvivl om, at forbrugeren stiller større og større krav til både fødevaresikkerheden og til fødevarekvaliteten.
Jeg mener, at man fra landbrugets side har vist en større og større vilje til en dialog mellem landbrug og forbrugere i de senere år.
Det tror vi i Dansk
Folkeparti er meget vigtigt.
Det danske landbrug har altid været kendt for at have en meget høj faglig stolthed og også en stolthed, der ikke bare slutter for enden af deres egen markvej. Så egentlig kan der ikke herske nogen tvivl om, at landbruget lige så vel som forbrugerne er interesseret i, at en videre forarbejdning af råvarerne sker på betryggende vis, således at den danske forbruger kan være sikker på, at når han køber danske landbrugsprodukter, ja, så køber han også fødevarekvalitet.
I Dansk Folkeparti finder vi det dybt beklageligt, at Danmark egentlig tabte slaget om madsminken.
Her var det jo snæversynede industriinteresser, der fik lov til at triumfere, for både det danske landbrug og de danske forbrugere ønsker jo af hele hjertet rene og sunde fødevarer, og det havde de danske regler hidtil kunnet sørge for i langt højere grad end det, der nu er tilfældet.
Jeg kan godt være lidt bange for, at vi fremover kan risikere at se fødevarer, der i højere grad er fyldt med alt muligt forskelligt skrammel, og derfor tror jeg, at det fremover er meget vigtigt, at forarbejdningsindustrien også åbner sig lidt mere over for den enkelte forbruger, som jeg mener og før har nævnt at landbruget har gjort, og også ad den vej får skabt en dialog.
Det er meget vigtigt, at den råvare, som forbrugerne ønsker, er i orden, således at man ikke oplever, at det, der sker i forarbejdningsleddet, resulterer i en endnu ringere kvalitet, end landbruget faktisk selv har leveret til forarbejdningsleddet.
Ligeledes er det også vigtigt, at de forretninger, der videresælger landbrugets varer til forbrugerne, lever op til de høje kvalitetskrav.
Vi har i de senere år set utrolig mange eksempler på, at opbevaringen af vores fødevarer ikke har været optimal og slet ikke har levet op til de krav, der normalt bliver stillet i dag.
Her er det efter Dansk Folkepartis opfattelse meget vigtigt, at Folketinget holder nøje øje med den udvikling og foretager de nødvendige justeringer i lovgivningen, når der er behov for det, for fakta er jo, at såfremt kvaliteten i de forretninger, der sælger de danske landbrugsprodukter, ikke er i orden, ja, så rammer forbrugernes boykot dem, der leverer råvaren og hermed landbruget.
Det er jo ikke sikkert, at de er skyld i den situation, der eventuelt er opstået, for den enkelte landmand har jo ikke det fulde ansvar for, hvad der sker med hans råvarer i det videre forløb.
Derfor er det vigtigt, at den fokus, der har været på fødevarekvaliteten herhjemme, fortsætter i samme stil, idet det både kommer forbrugeren og så sandelig også den samlede landbrugsproduktion til gode.
Kvalitet er vel også nøgleordet, når vi taler eksport.
Det er meget vigtigt, at dansk landbrugsproduktion har et godt image uden for landets grænser.
Overordnet må vi sige, at det har vi også i Danmark.
Det danske landbrug er kendt for at have en god kvalitet, landbruget har et godt ry, og det er meget vigtigt, at dette bliver bevaret.
Det er vigtigt både af hensyn til vores eksportindtægter og så sandelig også af hensyn til antallet af arbejdspladser i landbruget og dets følgeerhverv.
Når vi taler om at fastholde det store antal arbejdspladser i landbruget og følgeerhvervene, ja, så spiller økonomien jo en ganske stor rolle.
Derfor tror jeg, det er vigtigt for det samlede landbrug, at man får gjort noget ved den frustration, der er i landbruget over mængden af papirarbejde, kontrol og bureaukrati.
Jeg tror, der blandt mange landmænd i dag er en større og større følelse af umyndiggørelse.
Spørgsmålet kunne så være, om det overhovedet har nogen relevans for den debat, vi har i dag.
Ja, det mener jeg i høj grad det har, for skal vi fastholde et stort antal arbejdspladser i landbruget, er det vigtigt, at nye generationer i landbruget får lyst til at tage fat, når andre holder op.
Det er vigtigt, at den nedgang i antallet af landbrug, der har været igennem de senere år, ikke fortsætter.
Derfor skal staten som før nævnt blande sig mindst muligt i erhvervet, således at det har mulighed for at udvikle sig i takt med erhvervet i de lande, vi skal konkurrere med.
Med den store landbrugseksport, vi i dag har, er det meget vigtigt, at man ikke fortsætter med at indføre konkurrenceforvridende foranstaltninger, som gør det svært for landbruget at konkurrere med andre lande på eksportmarkederne
Det gavner både landbruget og hele det danske samfund, at vi er i stand til at sælge en stor og sund produktion ud af landet.
Men overordnet handler det jo også om, at det danske landbrug skal have tryghed.
De, som skal være landmænd i dag, stiller jo nogle andre krav, end man gjorde for 30 år siden.
Vikarordningerne er efter Dansk Folkepartis opfattelse bl.a. med til at give den nødvendige tryghed, der er behov for i landbruget. Vi håber også i Dansk Folkeparti, at den nye landbrugslov, der blev indført sidste år, er med til at give tryghed i erhvervet, for, som jeg før har nævnt i dag, hænger tingene sammen i et større perspektiv.
Er der tryghed for erhvervet, ja, så har folk også lyst til at blive i erhvervet, og dermed sikrer vi, at der også fremover er et stort antal arbejdspladser i landbruget, som vil smitte af på alle landbrugets følgeerhverv. Til sidst vil jeg nævne, at forslaget til vedtagelse fra Kristeligt Folkeparti kan Dansk Folkeparti støtte.